答陳履常秀才謔贈
作者：晁補之
朝代：宋

paragraphs: 驅車觸熱中煩滿，苦無蔗漿凍金碗。
陳君詩卷可洗心，持作終朝晤言伴。
男兒三十四方身，布衣不化京洛塵。
白駒皎皎在空谷，黄鳥睍睆鳴青春。
子桑之居十日雨，入門不復聞人語。
形骸正是吹一吷，安用虛名齊后土。
文章初不用意成，黼黻帝躬臨下民。
時花俚服誚新巧，牛馬安所辭吾名。
禹穴幽奇行可强，江北江南正相望。
乘濤鼓枻何當往，愛惜水仙桃竹杖。
不應越女三年留，相見還須未白頭。
蘧生知非苦不早，巨壑夜半遺藏舟。
達人一言嚆矢疾，相從琢磨悔去日。
菖蒲正是可憐花，我獨聞名不曾識。